En nom de nostre seigneur amen. En l’an de l’incarnacion d’icelluy mil troiscens soixante dix huit, le vendredy voille de l’an neuf, nous Guillemette de Montelon, humble abbesse de Praalons ou diocesse de Lengres, auec Beatrix de Bonceuaux, prieuse dudit monastere dudit Pralons, Jehanne de Voudenay, chantre dudit lieu, Guillemette de Remiley, Jehannete de Blaisey, Jehannete de la Saule, Huguote de Barbirey, Girarde de Douay et plusieurs autres religieuses dudit monastere de Pralons, de l’auctorite et consentement de ladite madame l’abbesse et nous toutes cy dessus nommees, couuens dudit monastere voulons et expressement nous consentons que, ou cas ou Jehan et Symon freres, enffans de Jehan Pitoix de Montelon, damoiseaux, voudront traire de ladite abbaye de Pralons le corps dudit Jehan Pitoix leur pere, pour mener a sainct Martin d’Ostum pour jnhumer jllecques ledit corps, nous abbesse et couuent cy dessus escripts, quictons perpetuellement esdits enffans et tous lez hoirs dudit Jehan Pitoix, les vint solz de annuelle et perpetuelle rente que ledit Jehan Pitoix nous a laissie sur clause de son testament et darriere volente, sur sa terre de Couchey, et par ces presentes lettres en quicte lesdits effans et hoirs dudit Jehan Pitoix a tousiours, mais ou cas dessusdit; et contre ladite quictance nous abbesse et couuent dessusdits ne vorrons, ne consentirons venir en aucune maniere en contre ladite quictance, mais fermement tenir, garder, entretenir et accomplir jnuiolablement sans courrompre, et quant adce nous abbesse et couuent toutes ensemble, ou ciez du monastere et du moustier dudit Pralons c’est assauoir nous ly couuens dessusdit, de l’auctorite de madame l’abbesse dessusdite, promettant en bonne foy par noz seremens donnes pour ce sur sains euuangilles de Dieu corporellement, et sur le voul de notre religion et sur l’obligacion de tous noz biens temporelz, nous ladite abbesse et ledit couuent, ladite quictance esdits enffans et hoirs dudit Jehan Pitoix fermement tenir, garder, entretenir et accomplir jnuiolablement sans corrompre; et renunçons en ceste fin a toutes les exceptions, decepcions, raisons, allegacions de fait et de droit canon et ciuil que l’on pourroit dire ou faire en contre la teneur de ces lettres. Et quant a tenir fermement et garder toutes les choses cy dessus dictes et vne chascune d’icelles, nous abbesse et couuent dudit monastere de Pralons cy dessus escriptes, voulons estre contrainz ainsi que comme de chose adiugee ou congnehue, par la court de monseigneur le duc de Bourgoingne, a la jurisdiction et contraincte de la quelle court quant a ce nous nous submettons nous, nos successeurs et tous nos biens temporelz. En tesmoing desquelles choses nous auons requis et obtenu le seaul de ladite court estre mis en ces lettres. Fait en la presence de Guillaume de Reecourt, coadiuteur, Gauthier de Treuez, tabellion de Viteaulx pour ledit monseigneur le duc de Bourgoingne. Presens Guiot Pitoix de Montelon, escuyer, monsieur Henry Piguet de Dijon, prestre, Guillemot Barot de Meymont et Perreaul filz Symonglot de Gissey sur Arhc a ce appellez et requis, l’an et jour dessusdits. Et je Guillemete de Montelon, abbesse dessusdite, ay donné et octroye audit couuent quant a faire les choses dessusdites, auctorite et consentement par ces presentes lettres donnees l’an, jour et tesmoings cy dessus diz. — G. de Reecourt. — Donne par copie prise au vray original par moy: Coutot.